Ehdotus: Neuvoston päätös kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelyä koskevan Rotterdamin yleissopimuksen tekemisestä Euroopan yhteisön puolesta /* KOM/2006/0250 lopull. - CNS 2006/0080 */





[pic] | EUROOPAN YHTEISÖJEN KOMISSIO | Bryssel 30.5.2006 KOM(2006) 250 lopullinen 2006/0080 (CNS) Ehdotus: NEUVOSTON PÄÄTÖS kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelyä koskevan Rotterdamin yleissopimuksen tekemisestä Euroopan yhteisön puolesta (komission esittämä) PERUSTELUT Yhdistyneiden Kansakuntien elintarvike- ja maatalousjärjestön (FAO) ja Yhdistyneiden Kansakuntien ympäristöohjelman (UNEP) alaisuudessa käydyt neuvottelut yleissopimuksesta, joka koskee tiettyjä kansainvälisen kaupan kohteina olevia kemikaaleja ja torjunta-aineita koskevaa ilmoitetun ennakkosuostumuksen menettelyä, saatettiin päätökseen maaliskuussa 1998. Yleissopimus avattiin allekirjoittamista varten syyskuussa 1998 Rotterdamissa järjestetyssä ministerikokouksessa. Yhteisö allekirjoitti sen 11. syyskuuta 1998. Komissio esitti vuoden 2002 tammikuussa ehdotuksen neuvoston päätökseksi, joka koskee yleissopimuksen ratifioimista. Ehdotus perustuu perustamissopimuksen 133 artiklaan (yhteinen kauppapolitiikka) yhdessä sen 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan kanssa. Ehdotuksen 2 artiklan 2 kohdassa todetaan, että ”yhteisö on toimivaltainen kaikissa yleissopimuksen soveltamisalaan kuuluvissa asioissa”. Kun Euroopan parlamenttia oli kuultu 300 artiklan 3 kohdan mukaisesti, neuvosto päätti yksimielisesti korvata 133 artiklan 175 artiklan 1 kohdalla ja teki 19. joulukuuta 2002 päätöksen 2003/106/EY yleissopimuksen hyväksymisestä Euroopan yhteisön puolesta [1] ja antoi yleissopimuksen 25 artiklan 3 kohdan mukaisesti toimivaltaa koskevan ilmoituksen, joka kuuluu seuraavasti: ”Euroopan yhteisö ilmoittaa, että sillä on Euroopan yhteisön perustamissopimuksen ja erityisesti sen 175 artiklan 1 kohdan mukaisesti toimivalta tehdä kansainvälisiä sopimuksia ja täyttää niistä aiheutuvat velvollisuudet, jotka myötävaikuttavat seuraavien tavoitteiden saavuttamiseen: - ympäristön laadun säilyttäminen, suojelu ja parantaminen, - ihmisten terveyden suojelu, - luonnonvarojen harkittu ja järkevä käyttö, - sellaisten toimenpiteiden edistäminen kansainvälisellä tasolla, joilla puututaan alueellisiin tai maailmanlaajuisiin ympäristöongelmiin. Lisäksi Euroopan yhteisö ilmoittaa, että se on jo antanut jäsenvaltioitaan sitovia säädöksiä, mukaan luettuna 28. tammikuuta 2003 vaarallisten kemikaalien viennistä ja tuonnista annettu Euroopan parlamentin ja neuvoston asetus (EY) N:o 304/2003, jotka kattavat tämän yleissopimuksen soveltamisalaan kuuluvia asioita, ja se toimittaa kyseisten säädösten luettelon yleissopimuksen pääsihteeristöön ja tarvittaessa pitää sitä ajan tasalla. Euroopan yhteisö vastaa niiden yleissopimuksesta johtuvien velvoitteiden täyttämisestä, jotka kuuluvat voimassa olevan yhteisön oikeuden soveltamisalaan. Yhteisön toimivallan käyttöä kehitetään sen luonteen vuoksi jatkuvasti.” Ratifioimiskirja talletettiin yhdessä toimivaltaa koskevan ilmoituksen kanssa Yhdistyneiden Kansakuntien pääsihteerin huostaan 20. joulukuuta 2002. Yleissopimus tuli voimaan 24. helmikuuta 2004. Yhteisöjen tuomioistuin kumosi 10. tammikuuta 2006 asiassa komissio v. neuvosto antamassaan tuomiossa [2] yleissopimuksen hyväksymisestä tehdyn neuvoston päätöksen todeten, että päätöksellä olisi pitänyt olla niin 133 artiklan kuin 175 artiklan 1 kohdan kattava kaksinkertainen oikeusperusta. Toisessa vastaavanlaisessa tuomiossaan [3] tuomioistuin kumosi samoista syistä vaarallisten kemikaalien viennistä ja tuonnista annetun Euroopan parlamentin ja neuvoston asetuksen (EY) N:o 304/2003, vaikka se totesikin, että tämä asetus voi pysyä voimassa, kunnes kohtuullisen ajan kuluessa annetaan uusi asetus, jolla on asianmukainen oikeusperusta. Neuvoston päätöksen 2003/106/EY kumoaminen ei vaikuta yhteisön alkuperäiseen yleissopimuksen ratifiointiin, ja EY pysyy sopimuspuolena valtiosopimusoikeutta koskevan Wienin yleissopimuksen mukaisesti. On kuitenkin tarpeen tehdä uusi neuvoston päätös, jolla on edellä mainittu kaksinkertainen oikeusperusta sekä antaa oikeusperustan muutosta kuvastava tarkistettu toimivaltaa koskeva ilmoitus toimitettavaksi YK:n tallettajalle. Oikeudellisen tyhjiön syntymisen välttämiseksi ehdotetaan, että uusi päätös tulisi voimaan taannehtivasti edellisen neuvoston päätöksen tekopäivänä. Yleissopimuksen määräysten täytäntöönpanoa koskevan neuvoston asetuksen oikeusperustan vaadittu muutos samoin kuin muut muutokset sisältyvät erilliseen, komission esittämään ehdotukseen. 2006/0080 (CNS) Ehdotus: NEUVOSTON PÄÄTÖS kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelyä koskevan Rotterdamin yleissopimuksen tekemisestä Euroopan yhteisön puolesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan ja 175 artiklan 1 kohdan yhdessä sen 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan kanssa, ottaa huomioon komission ehdotuksen [4], ottaa huomioon Euroopan parlamentin lausunnon [5], sekä katsoo seuraavaa: (1) Kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä tehdyn Rotterdamin yleissopimuksen hyväksymisestä Euroopan yhteisön puolesta 19 päivänä joulukuuta 2002 tehdyssä neuvoston päätöksessä 2003/106/EY [6] valtuutettiin neuvoston puheenjohtaja nimeämään henkilö tai henkilöt, joilla on valtuudet tallettaa hyväksymisasiakirja Yhdistyneiden Kansakuntien pääsihteerin huostaan yleissopimuksen, jäljempänä ’Rotterdamin yleissopimus’ [7], 25 artiklan 1 kohdan mukaisesti. Hyväksymiskirja talletettiin yhdessä mainitun päätöksen liitteessä B annetun toimivaltaa koskevan ilmoituksen kanssa pääsihteerin huostaan 20 päivänä joulukuuta 2002. Rotterdamin yleissopimus tuli voimaan 24 päivänä helmikuuta 2004. (2) Tammikuun 10 päivänä vuonna 2006 asiassa C-94/03, komissio v. neuvosto , antamassaan tuomiossa [8] Euroopan yhteisöjen tuomioistuin kumosi päätöksen 2003/106/EY, koska se perustui yksinomaan perustamissopimuksen 175 artiklan 1 kohtaan yhdessä sen 300 artiklan kanssa. Tuomioistuin totesi, että asianmukainen oikeusperusta koostuu sekä 133 artiklasta että 175 artiklan 1 kohdasta yhdessä asiaa koskevien 300 artiklan säännösten kanssa. (3) Tuomioistuimen tuomio ei vaikuta yhteisön asemaan yleissopimuksen osapuolena. Valtiosopimusoikeutta koskevan Wienin yleissopimuksen 46 artiklan mukaisesti uuden ratifioimiskirjan tallettamista ei näin ollen vaadita. Rotterdamin yleissopimuksen hyväksymisestä on kuitenkin tarpeen tehdä uusi neuvoston päätös ja antaa oikeusperustan muutosta kuvastava tarkistettu toimivaltaa koskeva ilmoitus Rotterdamin yleissopimuksen 25 artiklan 3 kohdan mukaisesti. (4) Oikeusvarmuuden takaamiseksi ja oikeudellisen tyhjiön välttämiseksi on aiheellista säätää, että tämä päätös tulee voimaan päivänä, jona päätös 2003/106/EY tehtiin, ON PÄÄTTÄNYT SEURAAVAA: 1 artikla Hyväksytään yhteisön puolesta Rotterdamissa 11 päivänä syyskuuta 1998 allekirjoitettu Rotterdamin yleissopimus kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevasta ilmoitetun ennakkosuostumuksen menettelystä, jäljempänä ’Rotterdamin yleissopimus’. 2 artikla Neuvoston puheenjohtaja valtuutetaan nimeämään henkilö tai henkilöt, joilla on valtuudet tallettaa tämän päätöksen liitteenä oleva toimivaltaa koskeva ilmoitus Rotterdamin yleissopimuksen 25 artiklan 3 kohdan mukaisesti. 3 artikla Tämä päätös tulee voimaan 19 päivänä joulukuuta 2002. Tehty Neuvoston puolesta Puheenjohtaja LIITE Rotterdamin yleissopimuksen 25 artiklan 3 kohdan mukainen Euroopan yhteisön ilmoitus Euroopan yhteisö ilmoittaa, että sillä on Euroopan yhteisön perustamissopimuksen ja erityisesti sen 175 artiklan 1 kohdan mukaisesti toimivalta tehdä kansainvälisiä sopimuksia ja täyttää niistä aiheutuvat velvollisuudet, jotka myötävaikuttavat seuraavien tavoitteiden saavuttamiseen: - ympäristön laadun säilyttäminen, suojelu ja parantaminen, - ihmisten terveyden suojelu, - luonnonvarojen harkittu ja järkevä käyttö, - sellaisten toimenpiteiden edistäminen kansainvälisellä tasolla, joilla puututaan alueellisiin tai maailmanlaajuisiin ympäristöongelmiin. Euroopan yhteisö ilmoittaa niin ikään, että sillä on Euroopan yhteisön perustamissopimuksen 133 artiklan mukaisesti yksinomainen toimivalta kauppapolitiikan alalla, mukaan luettuna muun muassa tavarakauppa. Lisäksi Euroopan yhteisö ilmoittaa, että se on jo antanut jäsenvaltioitaan sitovia säädöksiä, mukaan luettuna vaarallisten kemikaalien viennistä ja tuonnista annettu Euroopan parlamentin ja neuvoston asetus (EY) N:o 304/2003, jotka kattavat tämän yleissopimuksen pöytäkirjan soveltamisalaan kuuluvia asioita, ja se toimittaa kyseisten säädösten luettelon yleissopimuksen pääsihteeristöön ja tarvittaessa pitää sitä ajan tasalla. Euroopan yhteisö vastaa niiden yleissopimuksesta johtuvien velvoitteiden täyttämisestä, jotka kuuluvat yhteisön oikeuden soveltamisalaan. Yhteisön toimivallan harjoittaminen on luonteeltaan jatkuvasti kehittyvää. [1] EYVL L 63, 6.3.2003, s. 27. [2] Asia C-94/03. [3] Asia C-178/03, komissio v. Euroopan parlamentti ja neuvosto. [4] EYVL C [...], [...], s. [...]. [5] EYVL C [...], [...], s. [...]. [6] EYVL L 63, 6.3.2003, s. 27. [7] EYVL L 63, 6.3.2003, s. 29. [8] [Ei vielä julkaistu oikeustapauskokoelmassa.]